དེ་ནས་བཀྲ་ཤིས་ཀྱི་ར་བའི་ཡུག་དཀར་པོ་གསུམ་དང་།གུར་ཕུབ་ཀྱི་མཁན་པ་དུར་བ་རྣམས་དང་།ཁྲབ་རྨོག་དང་།མེ་ལོང་བཅུ་གསུམ་བཏགས་པའི་བྱ་སྒྲོ་ཅན་གྱི་མདའ་བཅུ་གསུམ་གཞུ་དང་བཅས་པ།མེ་མདའ།གྲི་སོགས་མཚོན་ཆ་སྣ་ཚོགས།རལ་གྲི་བཅུ་གསུམ།མདའ་བཅུ་གསུམ།མདུང་བཅུ་གསུམ།རུ་མཚོན་འཕྱར་དར་བཅུ་གསུམ།མཁན་བྱ་བཅུ་གསུམ་སྟེརྒྱུ་མཁན་པ་ལས་བཟོ་བའི་འཕུར་གྲབས་ཀྱི་བྱ་བཅུ་གསུམ།ཤིང་རིགས་བལ་ཚོན་གྱིས་བརྒྱན་པ།སྟག་པ་དང་སྦ་སྙུག་ལ་བཏགས་པའི་སྟག་གཟིག་ཟ་འོག་གི་རྒྱལ་མཚན།སྦ་སྨྱུག་ཚིགས་གསུམ་དར་སྣས་བརྒྱན་པ།ཤོག་བུའི་དོང་ཙེ་སྟོང་ཕྲེང་ཅན་དང་།སྟག་ལོ་བ་སྐྱེས་པ་དར་མ་མིང་དོན་བཟང་བོས།ཤར་ནས་རྡོ་དཀར་པོ།ལྷོ་ནས་རྡོ་སྔོན་པོ།ནུབ་ནས་རྡོ་དམར་པོ།བྱང་ནས་རྡོ་སེར་བོ།དབུས་ནས་རྡོ་དམར་པོ་རྣམས་ལེན་དགོས་ཤིང་།ས་བདག་ཀླུ་གཉན་རྣམས་ལ་འབུལ་རྒྱུའི་རྟ་དཀར་གཡག་དཀར་འབྲི་དཀར་ལུག་དཀར་རྣམས་དང་།གཞན་ཡང་དུང་དཀར་རྔ་སྦུབ་སིལ་སྙན་སོགས་རོལ་མོ་རྣམས་དང་།ཙནྡན་དཀར་དམར།ཨ་ཀ་རུ།བ་ལུ།ཤུག་པ་སོགས་ཀྱི་བསང་རྫས།མདའ་དར་རྣམས་ལེགས་པར་སྟ་གོན་བྱའོ།།དེ་ནས་སྔོན་ན་བཅོས་ཟིན་པའི་བུམ་པ་རྣམས་བསྒྲུབ་དགོས།དེ་སྒྲུབ་ཚུལ་ནི།འཕགས་པ་ཀླུ་སྒྲུབ་ཀྱིས་ཀླུའི་ཐེབས་གསུངས་ཡོད་པ་ལྟར།ཀླུ་རྣམས་ལ་མཆོད་གཏོར་བཏང་ན་མུ་གེའི་བསྐལ་བ་ལས་ཐར་བར་འགྱུར།ཞེས་གསུངས་པ་ལྟར་རམ།ལབ་ཙེ་བརྩིགས་པའི་ཞག་བདུན་གྱི་གོང་ལ་གཟའ་སྐར་བཟང་བོའི་དུས་སུ་གནས་གཙང་མར་ཅོག་ཙེ་སོགས་ཀྱི་སྟེང་དུ་པདྨ་འདབ་བརྒྱད་ཀྱི་དབུས་སུ་ཀླུ་གཏེར་གྱི་བུམ་པ།གཡས་སུ་གཏེར་གྱི་བུམ་པ།གཡོན་དུ་རྩི་མར་གྱི་བུམ་པ་རྣམས་བཞག་ནས།དེ་དག་གི་མདུན་དུ་ཟླུམ་གཏོར་དཀར་པོ།དཀར་གསུམ་མངར་གསུམ།ཀླུ་སྨན་སྣ་ཚོགས་ཀྱི་མཆོད་པ་རྣམས་བཤམས་ཏེ།རང་ཉིད་ཁྲུས་དང་གཙང་སྦྲ་བྱས་ལ།སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས།སྭ་བྷ་ཝས་སྦྱངས།སྟོང་བ་ཉིད་དུ་གྱུར།སྟོང་བའི་ངང་ལས་པད་དཀར་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་ཡི་གེ་ཧྲཱིཿ་དཀར་པོ།དེ་ལས་འོད་ཟེར་འཕྲོས།འཕགས་པ་མཆོད།སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས་ནས་འཕགས་པའི་གོ་འཕང་ལ་བཀོད།རྒྱལ་བ་སྲས་བཅས་ཀྱི་ཐུགས་རྗེ་ནུས་པ་དང་བྱིན་རླབས་ཐམས་ཅད་སྤྱན་དྲངས་ཏེ་གང་དེར་ཡོངས་སུ་འཐིམས་པར་གྱུར་བ་ལས་རང་ཉིད་སྤྱན་རས་གཟིགས་དབང་ཕྱུག་ཏུ་བསྐྱེད།ཐུགས་ཀའི་ས་བོན་ལས་འོད་ཟེར་འཕྲོས་ཏེ།སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས།རྒྱལ་བ་སྲས་བཅས་ཀྱི་བྱིན་རླབས་དང་ཐུགས་རྗེ་ནུས་པར་ཐམས་ཅད་སྤྱན་དྲངས་ཏེ་སྔགས་ཕྲེང་ས་བོན་དང་བཅས་པར་འཐིམས་པར་གྱུར་བར་བསམ་ལ།མཇུག་ཏུ་པདྨ་བཞི་སྦྱོར་གྱི་ཡིག་བརྒྱ་བརྗོད་ཅིང་།དེ་ནས་གཏེར་བུམ་དང་བང་མཛོད་ཀྱི་རྫས་རྣམས་སྟོང་བ་ཉིད་དུ་གྱུར།སྟོང་བའི་ངང་ལས་བྱུང་བའི་རིན་པོ་ཆེའི་བུམ་པ་མཚན་ཉིད་ཐམས་ཅད་དང་ལྡན་པ་བཅུད་བཟང་བོས་བཀང་ཞིང་།དགོས་འདོད་ཐམས་ཅད་འབྱུང་བའི་གཏེར་ཆེན་པོའི་བུམ་པར་གྱུར་བར་སེམས་ལ།བུམ་པའི་ནང་དུ་པདྨ་འདབ་མ་བརྒྱད་པའི་ལྟེ་བ་དང་བཅས་པའི་འདབ་མ་རྣམས་ཡོངས་སུ་རྒྱས་པ་ལས།དབུས་སུ་ནོར་རྒྱས།ཤར་དུ་སྟོབས་ཀྱི་རྒྱུ།ལྷོར་དུང་སྐྱོང་།ནུབ་ཏུ་མཐའ་ཡས།བྱང་དུ་ཝ་རུ་ཎ།ཤར་ལྷོར་འཇོག་པོ།ལྷོ་ནུབ་ཏུ་རིགས་ལྡན།ནུབ་བྱང་དུ་པདྨ།བྱང་ཤར་དུ་པདྨ་ཆེན་པོ།ཐམས་ཅད་ཀྱང་ཞལ་གཅིག་ཕྱག་གཉིས་པ།སྟོད་ལྷའི་ལུས་ཅན་སྨད་སྦྲུལ་མཇུག་ཏུ་འཁྱིལ་བ།ཕྱག་གཉིས་ཀྱིས་རིན་པོ་ཆེའི་གཏེར་གྱི་བུམ་པ་ཐུགས་ཀར་འཛིན་པ།ཁ་དོག་དག་པའི་ཤེལ་ལྟར་དྭངས་ཤིང་།ཡུལ་གྱི་དབང་བོ་སྣ་ཚོགས་སུ་སྣང་བ།སྤྱི་གཙུག་ན་ཡིད་བཞིན་གྱི་ནོར་བུ་རིན་པོ་ཆེ་དང་བཅས་པའི་སྦྲུལ་མགོའི་གདེངས་ཀ་བདུན་བདུན་དང་ལྡན་ཞིང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ།གཡོན་ཕྱོགས་ན་རང་རང་དང་འདྲ་བའི་ཆུང་མས་བསྟེན་པ།དེ་ཐམས་ཅད་ཀྱི་སྤྱི་བོར་ཨོཾ་དཀར་པོ།མགྲིན་པར་ཨཱ་དམར་པོ།ཐུགས་ཀར་ཧཱུཾ་སྔོན་པོས་མཚན་པར་གྱུར།རང་གི་ཐུགས་ཀའི་ས་བོན་ལས་འོད་ཟེར་འཕྲོས།རྒྱ་མཚོ་ཆེན་པོའི་ཀློང་ནས་ཀླུའི་རྒྱལ་པོ་འཁོར་དང་བཅས་པ་སྤྱན་དྲངས་ནས་ཀླུ་རྒྱལ་མ་ལུས་འཁོར་དང་བཅས་གནས་འདིར་གཤེགས་ནས།བདག་ཅག་དཔོན་སློབ་སྦྱིན་བདག་འཁོར་དང་བཅས་རྣམས་ལ་ནོར་དང་འབྲུ་རིན་པོ་ཆེ་དང་།འདོད་དགུའི་ལོངས་སྤྱོད་དཔལ་འབྱོར་ཕུན་སུམ་ཚོགས་པ་ཐམས་ཅད་རྒྱུན་མི་ཆད་་དུ་སྩོལ་བར་སྔགས་སོགས་བཟླས་ནས་བཀྲ་ཤིས་ཀྱིས་མཐའ་བརྒྱན་པར་བྱའོ།།